**LIETUVOS RESPUBLIKOS**

**VALSTYBĖS VĖLIAVOS IR KITŲ VĖLIAVŲ ĮSTATYMO 2, 3, 5, 16, 17, 18 STRAIPSNIŲ, ŠEŠTOJO SKIRSNIO PAVADINIMO PAKEITIMO IR PAPILDYMO IR 14, 15 STRAIPSNIŲ PRIPAŽINIMO NETEKUSIAIS GALIOS**

**ĮSTATYMAS**

2011 m. spalio 13 d. Nr. XI-1621

Vilnius

(Žin., 1991, Nr. [20-517](https://www.e-tar.lt/portal/lt/legalAct/TAR.07CAE5E6C2B3); 2004, Nr. 115-4274; 2008, Nr. [45-1680](https://www.e-tar.lt/portal/lt/legalAct/TAR.ABC5F261B2C5); 2009, Nr. [85-3582](https://www.e-tar.lt/portal/lt/legalAct/TAR.D7B7C78A17CD); 2010, Nr. [48-2296](https://www.e-tar.lt/portal/lt/legalAct/TAR.A2F19A78EC3E))

**1 straipsnis. 2 straipsnio pakeitimas ir papildymas**

1. Pakeisti 2 straipsnio 12 dalį ir ją išdėstyti taip:

„12. **Gamintojas** – Lietuvos Respublikos ir užsienio valstybės fizinis ir juridinis asmuo ar kita organizacija.“

2. Papildyti 2 straipsnį 13 dalimi:

„13. **Valstybės švenčių dienos** – su Lietuvos valstybingumu susijusios švenčių dienos, kurios yra įvykių, turėjusių išskirtinę reikšmę Lietuvos valstybės sukūrimui ir nepriklausomybei, datos: vasario 16-oji – Lietuvos valstybės atkūrimo diena, kovo 11-oji – Lietuvos nepriklausomybės atkūrimo diena, liepos 6-oji – Valstybės (Lietuvos karaliaus Mindaugo karūnavimo) diena.“

**2 straipsnis. 3 straipsnio 4 dalies pakeitimas**

3 straipsnio 4 dalyje išbraukti žodžius „Lietuvos Respublikos Vyriausybės nustatytų“ ir šią dalį išdėstyti taip:

„4. Lietuvos valstybės vėliava ir Lietuvos valstybės istorinė vėliava gali būti ir kitokių matmenų, tačiau šių vėliavų audeklo pločio ir ilgio santykis visada turi atitikti šio straipsnio 2 dalyje nustatytą santykį.“

**3 straipsnis. 5 straipsnio 2 dalies pakeitimas**

5 straipsnio 2 dalyje prieš žodį „švenčių“ įrašyti žodį „valstybės“, žodžius „vasario 16-ąją – Lietuvos valstybės atkūrimo dieną, kovo 11-ąją – Lietuvos nepriklausomybės atkūrimo dieną, liepos 6-ąją – Valstybės (Lietuvos karaliaus Mindaugo karūnavimo) dieną“ išbraukti ir šią dalį išdėstyti taip:

„2. Valstybės švenčių dienomis Lietuvos valstybės vėliava keliama prie, virš ar ant šių pastatų: prie kitų valstybės ir savivaldybių institucijų bei įstaigų, kitų įstaigų, įmonių ir organizacijų, nesvarbu, kokia jų nuosavybės forma, taip pat gyvenamųjų namų.“

**4 straipsnis. Šeštojo skirsnio pavadinimo pakeitimas**

Šeštojo skirsnio pavadinime išbraukti žodžius „Teisė verstis“ ir skirsnio pavadinimą išdėstyti taip:

**„ŠEŠTASIS SKIRSNIS**

**VĖLIAVŲ GAMYBA IR JOS KONTROLĖ“.**

**5 straipsnis. 14 straipsnio pripažinimas netekusiu galios**

14 straipsnį pripažinti netekusiu galios.

**6 straipsnis. 15 straipsnio pripažinimas netekusiu galios**

15 straipsnį pripažinti netekusiu galios.

**7 straipsnis. 16 straipsnio pakeitimas**

Pakeisti 16 straipsnį ir jį išdėstyti taip:

**„16 straipsnis. Gamintojų pareigos**

Vėliavos gali būti gaminamos tik iš Lietuvos Respublikos Vyriausybės nustatytų medžiagų ir turi atitikti įstatymų ir kitų norminių teisės aktų nustatytus reikalavimus.“

**8 straipsnis. 17 straipsnio 1 dalies pakeitimas ir 2 dalies 3, 5 punktų pripažinimas netekusiais galios**

1. Pakeisti 17 straipsnio 1 dalį ir ją išdėstyti taip:

„1. Valstybės institucijos pagal kompetenciją tikrina, ar fizinių ir juridinių asmenų ir kitų organizacijų veiksmai, susiję su vėliavų gamyba, prekyba jomis, atitinka galiojančius teisės aktus.“

2. 17 straipsnio 2 dalies 3 punktą pripažinti netekusiu galios.

3. 17 straipsnio 2 dalies 5 punktą pripažinti netekusiu galios.

**9 straipsnis. 18 straipsnio 3 dalies pakeitimas**

Pakeisti 18 straipsnio 3 dalį ir ją išdėstyti taip:

„3. Medžiagas, iš kurių gali būti gaminamos vėliavos, ir prekybos vėliavomis vietas nustato Lietuvos Respublikos Vyriausybė.“

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTĖ DALIA GRYBAUSKAITĖ